Συμπυκνωτής Λίμπιχ

Ο συμπυκνωτής Λίμπιχ (Liebig) (προς τιμή του Γιούστους φον Λήμπιχ) είναι ένα κομμάτι εργαστηριακού εξοπλισμού, συγκεκριμένα ένας συμπυκνωτής που αποτελείται από έναν ίσιο γυάλινο σωλήνα που περιβάλλεται από έναν μανδύα νερού (water jacket).
Σε τυπική εργαστηριακή λειτουργία, όπως η απόσταξη, ο συμπυκνωτής είναι σφιγμένος σε ορθοστάτη σε κατακόρυφο ή λοξό προσανατολισμό. Ο ζεστός ατμός κάποιου υγρού εισάγεται στο πάνω άκρο του εσωτερικού σωλήνα και συμπυκνώνεται σε επαφή με τα ψυχρότερα τοιχώματά του. Το νερό (ή κάποιο άλλο υγρό) κυκλοφορεί συνεχώς στο χιτώνιο για να παρασύρει τη θερμότητα εξάτμισης που απελευθερώνεται από τον ατμό συμπύκνωσης, διατηρώντας τον σωλήνα κάτω από το σημείο βρασμού του υγρού. Το συμπυκνωμένο υγρό στάζει έξω από το κάτω άκρο του εσωτερικού σωλήνα.
Ο συμπυκνωτής Liebig μπορεί επίσης να χρησιμοποιηθεί σε λειτουργίες αναρροής ή εκχύλισης Σόξλετ (Soxhlet extraction), αν και άλλοι τύποι συμπυκνωτή ταιριάζουν καλύτερα σε αυτές τις εργασίες. Σε αυτή τη χρήση, ο συμπυκνωτής συγκρατείται κάθετα πάνω από τον υποδοχέα με το βραστό υγρό. Ο ατμός εισέρχεται στον εσωτερικό σωλήνα μέσω του κάτω άκρου και το συμπυκνωμένο υγρό στάζει πίσω μέσα από το ίδιο άνοιγμα, ενώ το άνω άκρο του σωλήνα αφήνεται συνήθως ανοιχτό στην ατμόσφαιρα.
Σχεδίαση
Η σύγχρονη σχεδίαση αποτελείται από δύο ομόκεντρους ευθύγραμμους γυάλινους σωλήνες, ο εσωτερικός είναι μακρύτερος και προεξέχει και στα δύο άκρα. Τα άκρα του εξωτερικού σωλήνα σφραγίζονται (συνήθως με στεγανοποιητικό δακτύλιο από φυσητό γυαλί), σχηματίζοντας ένα χιτώνιο νερού και είναι εφοδιασμένα με πλευρικές θυρίδες κοντά στα άκρα για εισροή και εκροή ψυκτικού υγρού. Τα άκρα του εσωτερικού σωλήνα, που μεταφέρει τον ατμό και το συμπυκνωμένο υγρό, είναι ανοιχτά. Συχνά είναι εφοδιασμένα με εσμυρισμένους συνδέσμους (ground glass joints) για ασφαλή και αεροστεγή σύνδεση με άλλο εξοπλισμό.
Αποτελεσματικότητα
Σε σύγκριση με τον απλό αερόψυκτο σωλήνα συμπυκνωτή ενός αποστακτήρα (retort) ή την κεφαλή ενός άμβυκα (alembic), ο συμπυκνωτής Liebig είναι πιο αποτελεσματικός στην αφαίρεση της θερμότητας της συμπύκνωσης και στη διατήρηση μιας σταθερής χαμηλής θερμοκρασίας στην επιφάνεια συμπύκνωσης .
 Παραπομπές 

Κατηγορία:Συσκευές εργαστηρίου